CELEX: 32011Y0616(01)
Language: el
Date: 2011-06-03 00:00:00
Title: Απόφαση του Ευρωπαϊκού Συμβουλίου Συστημικού Κινδύνου, της 3ης Ιουνίου 2011 , σχετικά με την πρόσβαση του κοινού στα έγγραφα του Ευρωπαϊκού Συμβουλίου Συστημικού Κινδύνου (ΕΣΣΚ/2011/5)

16.6.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 176/3
            
         ΑΠΌΦΑΣΗ ΤΟΥ ΕΥΡΩΠΑΪΚΟΫ ΣΥΜΒΟΥΛΊΟΥ ΣΥΣΤΗΜΙΚΟΫ ΚΙΝΔΫΝΟΥ
   της 3ης Ιουνίου 2011
   σχετικά με την πρόσβαση του κοινού στα έγγραφα του Ευρωπαϊκού Συμβουλίου Συστημικού Κινδύνου
   (ΕΣΣΚ/2011/5)
   2011/C 176/03
   ΤΟ ΓΕΝΙΚΟ ΣΥΜΒΟΥΛΙΟ ΤΟΥ ΕΥΡΩΠΑΪΚΟΥ ΣΥΜΒΟΥΛΙΟΥ ΣΥΣΤΗΜΙΚΟΥ ΚΙΝΔΥΝΟΥ,
   Έχοντας υπόψη τον κανονισμό (ΕΕ) αριθ. 1092/2010 του Ευρωπαϊκού Κοινοβουλίου και του Συμβουλίου της 24ης Νοεμβρίου 2010 σχετικά με τη μακροπροληπτική επίβλεψη του χρηματοοικονομικού συστήματος της Ευρωπαϊκής Ένωσης και τη σύσταση Ευρωπαϊκού Συμβουλίου Συστημικού Κινδύνου (1), και ιδίως τα άρθρα 4 παράγραφος 2, 8 παράγραφος 3 και 16 παράγραφος 3,
   Έχοντας υπόψη τον κανονισμό (ΕΕ) αριθ. 1096/2010 του Συμβουλίου της 17ης Νοεμβρίου 2010 για την ανάθεση ειδικών καθηκόντων στην Ευρωπαϊκή Κεντρική Τράπεζα όσον αφορά τη λειτουργία του Ευρωπαϊκού Συμβουλίου Συστημικού Κινδύνου (2), και ιδίως το άρθρο 6 παράγραφος 1 και το άρθρο 7,
   Έχοντας υπόψη την απόφαση ΕΣΣΚ/2011/1 του Ευρωπαϊκού Συμβουλίου Συστημικού Κινδύνου της 20ής Ιανουαρίου 2011 για τη θέσπιση του εσωτερικού κανονισμού του Ευρωπαϊκού Συμβουλίου Συστημικού Κινδύνου (3), και ιδίως τα άρθρα 5 παράγραφος 5, 10 παράγραφος 5, 12 παράγραφος 5 και 13 παράγραφος 10,
   Έχοντας υπόψη την απόφαση ΕΚΤ/2004/3 της 4ης Μαρτίου 2004 σχετικά με την πρόσβαση του κοινού στα έγγραφα της Ευρωπαϊκής Κεντρικής Τράπεζας (4),
   Εκτιμώντας ότι είναι αναγκαία η θέσπιση πρακτικών ρυθμίσεων για την εφαρμογή της απόφασης ΕΚΤ/2004/3 στα έγγραφα του Ευρωπαϊκού Συμβουλίου Συστημικού Κινδύνου (ΕΣΣΚ). Οι εν λόγω ρυθμίσεις θα πρέπει: i) να διασφαλίζουν την αποτελεσματικότητα και την εμπιστευτικότητα των εργασιών, των δραστηριοτήτων και των συζητήσεων του ΕΣΣΚ, καθώς και των προειδοποιήσεων και των συστάσεων αυτού, ii) να καθορίζουν τη διαδικασία επεξεργασίας των αιτήσεων για χορήγηση πρόσβασης σε έγγραφα του ΕΣΣΚ που απευθύνονται στα μέρη τα οποία εκπροσωπούνται στο γενικό συμβούλιο του ΕΣΣΚ και iii) να διασφαλίζουν την εφαρμογή διαδικασίας δύο σταδίων, σε ευθυγράμμιση προς τις απαιτήσεις της ορθής διοικητικής πρακτικής,
   ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Σκοπός
   Η παρούσα απόφαση καθορίζει τις πρακτικές ρυθμίσεις για την εφαρμογή της απόφασης ΕΚΤ/2004/3 σε έγγραφα του ΕΣΣΚ. Οι κανόνες που εξειδικεύονται στην απόφαση ΕΚΤ/2004/3, οι οποίοι εφαρμόζονται στη χορήγηση από την Ευρωπαϊκή Κεντρική Τράπεζα (ΕΚΤ) πρόσβασης σε έγγραφα της ΕΚΤ, εφαρμόζονται κατ’ αναλογία στη χορήγηση από το ΕΣΣΚ πρόσβασης σε έγγραφα του ΕΣΣΚ, με την επιφύλαξη των προσαρμογών που καθορίζονται στην παρούσα απόφαση.
   Άρθρο 2
   Ορισμοί
   Για τους σκοπούς της παρούσας απόφασης νοείται ως:
   α)   «έγγραφο» και «έγγραφο του ΕΣΣΚ»: κάθε περιεχόμενο, ανεξάρτητα από το χρησιμοποιούμενο υπόθεμα (γραμμένο σε χαρτί ή αποθηκευμένο σε ηλεκτρονική μορφή ή ως ηχητική, οπτική ή οπτικοακουστική εγγραφή), που συντάσσεται από το ΕΣΣΚ ή βρίσκεται στην κατοχή αυτού και αφορά τις πολιτικές, τις δραστηριότητες ή τις αποφάσεις του
   β)   «τρίτος»: κάθε φυσικό ή νομικό πρόσωπο ή οντότητα εκτός του ΕΣΣΚ
   γ)   «μέλος του ΕΣΣΚ»: τρίτος οργανισμός ή όργανο από το οποίο προέρχονται τα μέλη του γενικού συμβουλίου του ΕΣΣΚ σύμφωνα με το άρθρο 6 παράγραφοι 1 και 2 του κανονισμού (ΕΕ) αριθ. 1092/2010.
   Άρθρο 3
   Εξαιρέσεις
   1.   Σε ό,τι αφορά τις εξαιρέσεις από το δικαίωμα πρόσβασης σε έγγραφα του ΕΣΣΚ εφαρμόζονται οι κανόνες του άρθρου 4 της απόφασης ΕΚΤ/2004/3, με την επιφύλαξη των προσαρμογών που καθορίζονται στον παρόν άρθρο.
   2.   Το ΕΣΣΚ αρνείται την πρόσβαση σε έγγραφο του ΕΣΣΚ για οποιονδήποτε από τους λόγους που καθορίζονται στο άρθρο 4 της απόφασης ΕΚΤ/2004/3, και ιδίως όπου η γνωστοποίησή του θα έθιγε την προστασία του δημόσιου συμφέροντος όσον αφορά την εμπιστευτικότητα ή την αποτελεσματικότητα των εργασιών, δραστηριοτήτων, συζητήσεων, προειδοποιήσεων ή συστάσεων του ΕΣΣΚ.
   3.   Στην περίπτωση εγγράφων τρίτων το ΕΣΣΚ διαβουλεύεται με τον ενδιαφερόμενο τρίτο, προκειμένου να αξιολογήσει κατά πόσον μπορεί να τυγχάνει εφαρμογής εξαίρεση, εκτός εάν είναι σαφές ότι το έγγραφο γνωστοποιείται ή όχι. Όσον αφορά αιτήματα χορήγησης πρόσβασης σε έγγραφα που έχουν συνταχθεί από μέλη του ΕΣΣΚ, το ΕΣΣΚ μπορεί να τα παραπέμπει στο ενδιαφερόμενο μέλος του.
   4.   Το γενικό συμβούλιο του ΕΣΣΚ ασκεί τα καθήκοντα που έχουν ανατεθεί σύμφωνα με το άρθρο 4 παράγραφος 6 της απόφασης ΕΚΤ/2004/3 στο διοικητικό συμβούλιο της ΕΚΤ.
   Άρθρο 4
   Έγγραφα που βρίσκονται στην κατοχή μελών του ΕΣΣΚ
   Έγγραφα που βρίσκονται στην κατοχή μέλους του ΕΣΣΚ και έχουν συνταχθεί από το ΕΣΣΚ μπορούν να γνωστοποιηθούν από το μέλος του ΕΣΣΚ μόνο κατόπιν διαβούλευσης με το γενικό συμβούλιο του ΕΣΣΚ, εκτός εάν είναι σαφές ότι το έγγραφο γνωστοποιείται ή όχι. Εναλλακτικά, το μέλος του ΕΣΣΚ μπορεί να παραπέμψει το αίτημα στο γενικό συμβούλιο του ΕΣΣΚ.
   Άρθρο 5
   Επεξεργασία των αιτήσεων
   1.   Το ΕΣΣΚ επεξεργάζεται τις αιτήσεις χορήγησης πρόσβασης σε έγγραφα του ΕΣΣΚ σύμφωνα με τα άρθρα 6 έως 8 της απόφασης ΕΚΤ/2004/3, με την επιφύλαξη των προσαρμογών που καθορίζονται στο παρόν άρθρο.
   2.   Αιτήσεις και επιβεβαιωτικές αιτήσεις για τη χορήγηση πρόσβασης σε έγγραφα του ΕΣΣΚ υποβάλλονται στη γραμματεία του ΕΣΣΚ (5).
   3.   Ο επικεφαλής της γραμματείας του ΕΣΣΚ ασκεί τα καθήκοντα που έχουν ανατεθεί σύμφωνα με το άρθρο 7 παράγραφος 1 της απόφασης ΕΚΤ/20043 στον γενικό διευθυντή Γραμματείας και Γλωσσικών Υπηρεσιών της ΕΚΤ.
   4.   Το γενικό συμβούλιο του ΕΣΣΚ ασκεί τα καθήκοντα που έχουν ανατεθεί σύμφωνα με τα άρθρα 7 παράγραφος 2 και 8 παράγραφος 1 της απόφασης ΕΚΤ/2004/3 στην εκτελεστική επιτροπή της ΕΚΤ. Η διευθύνουσα επιτροπή του ΕΣΣΚ συνδράμει το γενικό συμβούλιο του ΕΣΣΚ εξετάζοντας τις επιβεβαιωτικές αιτήσεις και υποβάλλοντας την αξιολόγησή του.
   Άρθρο 6
   Έναρξη ισχύος
   Η παρούσα απόφαση αρχίζει να ισχύει στις 18 Ιουνίου 2011.
   
      Φρανκφούρτη, 3 Ιουνίου 2011.
      
         
            Ο πρόεδρος του ΕΣΣΚ
         
         Jean-Claude TRICHET
      
   
   
      (1)  ΕΕ L 331 της 15.12.2010, σ. 1.
   
      (2)  ΕΕ L 331 της 15.12.2010, σ. 162.
   
      (3)  ΕΕ C 58 της 24.2.2011, σ. 4.
   
      (4)  ΕΕ L 80 της 18.3.2004, σ. 42.
   
      (5)  Στη διεύθυνση ESRB’s Secretariat, Kaiserstrasse 29, 60311 Frankfurt am Main. Φαξ +49 6913447347. E-mail: esrbsecretariat@esrb.europa.eu